
I. 
Charakteristika
1. 
Ropa ako základná surovina na výrobu plynných uhľovodíkov a kvapalných uhľovodíkov sa skladuje v podzemných veľkokapacitných zásobníkoch alebo        v nadzemných veľkokapacitných zásobníkoch a nádržiach. Obdobne sa skladujú aj jednotlivé skvapalnené plynné ropné produkty alebo kvapalné ropné produkty.           V menších množstvách môžu byť ropné frakcie skvapalnených plynov alebo kvapalných uhľovodíkov skladované aj v menších nádržiach, cisternách, kontajnerov alebo prepravných obaloch (napríklad v bareloch a fľašiach).
2.   Nádrže horľavých kvapalín majú objem od niekoľko desiatok m3 až po zásobníky od niekoľko desiatok tisíc m3 a sú postavené ako oceľová konštrukcia spravidla    s kruhovým priemerom s pevnou strechou, plávajúcou strechou alebo ako guľové zásobníky. Podzemné nádrže majú spravidla valcovitý tvar. 

3.  Nádrže a zásobníky horľavých skvapalnených plynov a kvapalín sú pospájané     s technologickými zariadeniami dopravnými potrubiami alebo produktovodmi.

II.

Úlohy a postup činnosti
1. Veliteľ zásahu na mieste udalosti prijíma všetky opatrenia v úzkej súčinnosti    s riadiacimi zamestnancami skladovej prevádzky, v ktorej požiar vznikol a rozhoduje 

      a)  o vykonaní prieskumu s cieľom zistiť množstvo a druh horiacej kvapaliny,

b) o postupe a o spôsobe evakuácie ohrozených osôb a majetku,

c) o privolaní posilových hasičských jednotiek (najmä so zásobami hasiacich látok, otočnými lafetovými prúdnicami a ďalšou hasičskou technikou), ak z vyhodnotenia prieskumu takáto potreba vyplynie,

d) o druhu hasiacej látky, počte a druhoch prúdov a smeroch ich nasadenia, typoch prúdnic určených na zdolávanie požiaru a typoch prúdnic určených na ochladzovanie nádrží a skladov s barelmi a  o spôsobe zamedzenia šírenia požiaru,

e) o preverení možnosti použitia stabilných hasiacich zariadení, zariadení na ochladzovanie nádrží a zásob hasiacich látok, ako aj zariadení na zvyšovanie tlaku v hydrantovom potrubí,

f) o zastavení plnenia alebo vyprázdňovania nádrží,
g) o ochladzovaní horiacich garáží a susedných nádrží, oceľových konštrukcií technologického zariadenia a dopravných potrubí,
h) o druhu a o stupni ochrany zasahujúcich príslušníkov, a to špeciálne na ochranu pred tepelným žiarením a pred chemickými látkami,
i) o postupe pri zdolávaní požiaru, ak hrozí nebezpečenstvo výbuchu, vyvretia horľavej kvapaliny alebo zrútenia technologických zariadení,
j) o rozdelení požiariska na zásahové úseky, pričom určuje ich veliteľov, ako aj        o zriadení štábu zdolávania požiaru, ak to situácia vyžaduje,

k) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,
l) o zabezpečení náhradných fliaš pre izolačné dýchacie prístroje,

m) o výmene zasahujúcich príslušníkov, zabezpečení ich občerstvenia a o zavedení pitného režimu.

2.  Odporúčania pre veliteľa zásahu:

     a) na základe prieskumom zistených skutočností o množstve a druhu horiacej kvapaliny,  vychádzajúc zo spracovanej dokumentácie o zdolávaní požiarov, treba zistiť množstvo síl a prostriedkov, ako aj hasiacich látok potrebných na vykonanie rozhodujúceho zásahu,

b) sústrediť predpokladané množstvo síl a prostriedkov a zásoby hasiacej látky (spravidla penidla) na vykonanie rozhodujúceho požiarneho zásahu,

c) ak inštalované stabilné hasiace zariadenie nie je požiarom poškodené, pripraviť ho na vykonanie rozhodujúceho zásahu,

d) sústrediť pri požiari viacerých nádrží rozhodujúci zásah na nádrž, v ktorej je skladovaná horľavá kvapalina s nižším bodom vzplanutia,

e) zabezpečiť počas prípravy na rozhodujúci zásah ochladzovanie horiacich              a susedných nádrží,

f) posúdiť s riadiacimi zamestnancami skladového hospodárstva pred vykonaním rozhodujúceho požiarneho zásahu možnosť doplnenia nádrže skladovanou horľavou kvapalinou tak, aby bol  požiar bližšie k hornému okraju nádrže (menší rozpad dodávanej peny),

g) sledovať (napríklad pomocou termovízie) stav ohrievania ropy v nádrži, aby mohli byť hasičské jednotky  včas stiahnuté z ohrozenej oblasti,

h) oboznámiť zasahujúcich príslušníkov so signálmi na začatie a na ukončenie rozhodujúceho požiarneho zásahu i so signálom na rýchle opustenie priestoru v prípade nebezpečenstva vyvretia alebo výstreku horiacej kvapaliny z nádrže,

i) po uhasení požiaru nádrže naďalej pokračovať v dodávke peny a v jej ochladzovaní (ochladzovanie susedných nádrží možno ukončiť),

j) sledovať stav hladiny vody v ochrannej nádrži a v prípade potreby zabezpečí jej odčerpanie.

3.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom zaujímajú taký postoj, ktorý im umožňuje ochranu pred tepelným žiarením,

e) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou.

III. 
Očakávané zvláštnosti
1. Horenie horľavých kvapalín je zložitý chemicko-fyzikálny dej, ktorého intenzita        a charakter závisí od množstva faktorov. Spaľovanie horľavej kvapaliny je proces pozostávajúci z difúzie molekúl kvapaliny a následnej exotermickej reakcie. Na intenzitu horenia má veľký vplyv rýchlosť odhorievania (v závislosti od podmienok výmeny tepla medzi plameňom a povrchom kvapaliny, ako aj od výmeny tepla vo vnútri kvapaliny). Charakteristické javy sprevádzajúce horenie sú sálavé teplo, výbuch (najmä  nádrží s horľavou kvapalinou I. a II. triedy nebezpečnosti), prenos tepla (vedením, prúdením, sálaním), zadymenie a toxické splodiny horenia v ovzduší. Za osobitných podmienok pri požiari ropy (dlhotrvajúci požiar s prehrievaním ropy rýchlosťou asi jeden m.h-1 až ku dnu nádrže) môže dôjsť k jej vyvretiu z nádrže. Pri požiaroch skladov s prepravnými obalmi (barelmi) sa môžu ich dná pri nahrievaní od vysokej teploty roztrhnúť.

2. 
Požiar ropy alebo ropných produktov je charakteristický vysokou teplotou              a silným zadymením. Tepelné žiarenie môže spôsobiť ťažké popáleniny                    a vdýchnutím horúceho vzduchu môže dôjsť k poškodeniu dýchacích ciest, najmä slizníc. Príslušníci musia používať na ochranu tela osobné ochranné pracovné prostriedky, a to špeciálne na ochranu pred tepelným žiarením. Požiare skladov        s prepravnými obalmi (barelmi) treba zdolávať vždy kolmo na barely (nie zo smeru dna).

